CELEX: E2004C0305(01)
Language: da
Date: 2004-12-01 00:00:00
Title: 2004/305/EF: EFTA-Tilsynsmyndighedens beslutning nr. 305/04/KOL af 1. december 2004 om 48. ændring af de proceduremæssige og materielle regler for statsstøtte ved ændring af kapitel 16 »støtte til redning og omstrukturering af kriseramte virksomheder og forslag til foranstaltninger«

28.4.2005   
            
            
               DA
            
            
               Den Europæiske Unions Tidende
            
            
               L 107/28
            
         EFTA-TILSYNSMYNDIGHEDENS BESLUTNING
   
   
      Nr. 305/04/KOL
   af 1. december 2004
   om 48. ændring af de proceduremæssige og materielle regler for statsstøtte ved ændring af kapitel 16 »støtte til redning og omstrukturering af kriseramte virksomheder og forslag til foranstaltninger«
   EFTA-TILSYNSMYNDIGHEDEN,
   som henviser til aftalen om Det Europæiske Økonomiske Samarbejdsområde (1), særlig artikel 61 til 63, samt protokol 26 dertil,
   som henviser til aftalen mellem EFTA-staterne om oprettelse af en tilsynsmyndighed og en domstol (2), særlig artikel 24, artikel 5, stk. 2, litra b), og artikel 1 i del I samt artikel 18 og 19 i del II af protokol 3 hertil (3),
   som tager i betragtning, at EFTA-Tilsynsmyndigheden i henhold til artikel 24 i aftalen om Tilsynsmyndigheden og Domstolen skal iværksætte EØS-aftalens bestemmelser om statsstøtte,
   som tager i betragtning, at EFTA-Tilsynsmyndigheden i henhold til artikel 5, stk. 2, litra b), i aftalen om Tilsynsmyndigheden og Domstolen skal udsende meddelelser eller retningslinjer om spørgsmål, der er omfattet af EØS-aftalen, hvis det udtrykkeligt er hjemlet i denne aftale eller i aftalen om Tilsynsmyndigheden og Domstolen, eller hvis EFTA-Tilsynsmyndigheden finder det nødvendigt,
   som erindrer om de proceduremæssige og materielle regler for statsstøtte (4), som EFTA-Tilsynsmyndigheden vedtog den 19. januar 1994,
   som tager i betragtning, at Europa-Kommissionen den 1. oktober 2004, offentliggjorde en ny meddelelse om Fællesskabets rammebestemmelser for statsstøtte til redning og omstrukturering af kriseramte virksomheder og et forslag til foranstaltninger i henhold til EF-traktatens artikel 88, stk. 1 (5),
   som tager i betragtning, at nævnte meddelelse også er relevant for Det Europæiske Økonomiske Samarbejdsområde,
   som tager i betragtning, at der skal sikres en ensartet anvendelse af EØS-statsstøttereglerne i hele Det Europæiske Økonomiske Samarbejdsområde,
   som tager i betragtning, at i henhold til punkt II under overskriften »GENERELT« i slutningen af bilag XV til EØS-aftalen skal EFTA-Tilsynsmyndigheden efter høring af Europa-Kommissionen vedtage retsakter, der svarer til dem, som Europa-Kommissionen vedtager,
   som har hørt Europa-Kommissionen,
   som erindrer om, at EFTA-Tilsynsmyndigheden har hørt EFTA-staterne på et multilateralt møde om emnet den 3. februar 2004,
   HAR VEDTAGET FØLGENDE BESLUTNING:
   
               1)
            
            
               Kapitel 16 i retningslinjerne for tildeling af statsstøtte ændres ved at erstatte det nuværende kapitel 16 med teksten i bilaget til denne beslutning. Bilaget til denne beslutning indeholder forslag til foranstaltninger.
            
         
               2)
            
            
               EFTA-staterne underrettes ved brev indeholdende en kopi af nærværende beslutning samt bilaget. EFTA-staterne skal senest en måned efter modtagelsen af dette brev tilkendegive, om de kan godtage forslaget til foranstaltninger. EFTA-staterne skal begynde at anvende de nye rammebestemmelser senest den 1. juni 2005.
            
         
               3)
            
            
               Europa-Kommissionen underrettes i overensstemmelse med litra d) i protokol 27 til EØS-aftalen ved en kopi af denne beslutning, inkl. bilaget.
            
         
               4)
            
            
               Beslutningen, inkl. bilaget, offentliggøres i EØS-afsnittet af og EØS-tillægget til Den Europæiske Unions Tidende.
            
         
               5)
            
            
               Hvis EFTA-staterne godkender forslaget til foranstaltninger, offentliggøres en sammenfattende meddelelse i EØS-afsnittet af og EØS-tillægget til Den Europæiske Unions Tidende.
            
         
               6)
            
            
               Den engelske udgave af beslutningen er den autentiske.
            
         
               7)
            
            
               Denne beslutning er rettet til Norge, Island og Liechtenstein.
            
         
      Udfærdiget i Bruxelles, den 1. december 2004.
      
         
            På EFTA-Tilsynsmyndighedens vegne
         
         Hannes HAFSTEIN
         
         
            Formand
         
         Einar M. BULL
         
         
            Medlem af Kollegiet
         
      
   
   
      (1)  I det følgende benævnt »EØS-aftalen«.
   
      (2)  I det følgende benævnt »aftalen om Tilsynsmyndigheden og Domstolen«.
   
      (3)  Protokol 3 til aftalen om Tilsynsmyndigheden og Domstolen, som ændret af EFTA-staterne den 10.12.2001. Disse ændringer inkorporerede Rådets forordning (EF) nr. 659/1999 af 22. marts 1999 om fastlæggelse af regler for anvendelsen af EF-traktatens artikel 93 i protokol 3 og trådte i kraft den 28. august 2003.
   
      (4)  Retningslinjer for anvendelse og fortolkning af artikel 61 og 62 i EØS-aftalen og artikel 1 i protokol 3 til aftalen om Tilsynsmyndigheden og Domstolen, som EFTA-Tilsynsmyndigheden vedtog og udstedte den 19.1.1994 (EFT L 231 af 3.9.1994, EØS-tillæg nr. 32), senest ændret ved Tilsynsmyndighedens afgørelse nr. 195/04/KOL af 14.7.2004 (endnu ikke offentliggjort). I det følgende benævnt »retningslinjer for tildeling af statsstøtte«.
   
      (5)  Meddelelse fra Kommissionen om Fællesskabets rammebestemmelser for statsstøtte til redning og omstrukturering af kriseramte virksomheder (EUT C 244 af 1.10.2004, s. 2).
   
      BILAG
      
         »16.   STØTTE TIL REDNING OG OMSTRUKTURERING AF KRISERAMTE VIRKSOMHEDER (1)
         
         16.1.   Indledning
         
                     (1)
                  
                  
                     EFTA-Tilsynsmyndigheden (i det følgende benævnt »Tilsynsmyndigheden«) vedtog de oprindelige rammebestemmelser for statsstøtte til redning og omstrukturering af kriseramte virksomheder (2) i 1994. Der blev vedtaget en ny version af rammebestemmelserne i 1999 (3).
                  
               
                     (2)
                  
                  
                     Med denne nye version af rammebestemmelserne, der bygger på tidligere versioner, ønsker Tilsynsmyndigheden at foretage visse ændringer og præcisere visse punkter på foranledning af en række faktorer (4).
                  
               
                     (3)
                  
                  
                     Lukning af ineffektive virksomheder må betragtes som et normalt markedsfænomen. Det kan ikke være reglen, at en virksomhed, der kommer i vanskeligheder, reddes af staten. Rednings- og omstruktureringsstøtte har tidligere givet anledning til nogle af de mest kontroversielle statsstøttesager og må betragtes som en af de mest konkurrencefordrejende former for statsstøtte. Det generelle princip i EØS-aftalen om, at statsstøtte er forbudt, bør derfor fortsat være hovedreglen, og undtagelser fra denne regel bør begrænses mest muligt.
                  
               
                     (4)
                  
                  
                     Princippet om engangsstøtte er gjort tydeligere for at forhindre, at virksomheder tildeles rednings- eller omstruktureringsstøtte gentagne gange for at holde dem kunstigt i live.
                  
               
                     (5)
                  
                  
                     I rammebestemmelserne fra 1999 sondres der mellem redningsstøtte og omstruktureringsstøtte, idet redningsstøtte defineres som en overgangsstøtte, der skal gøre det muligt at holde liv i en kriseramt virksomhed i den periode, der er nødvendig for at udarbejde en omstrukturerings- og/eller likvidationsplan. Der kunne i princippet ikke iværksættes omstruktureringsforanstaltninger finansieret ved hjælp af statsstøtte i denne periode. Denne skarpe sondring mellem rednings- og omstruktureringsstøtte har imidlertid givet anledning til visse vanskeligheder. Kriseramte virksomheder kan allerede i redningsfasen være nødt til at træffe visse uopsættelige strukturelle foranstaltninger for at forhindre eller begrænse en forværring af deres økonomiske situation. Derfor gøres begrebet »redningsstøtte« mere bredt i disse rammebestemmelser for at gøre det muligt for modtageren at iværksætte uopsættelige foranstaltninger, også af strukturel karakter, f.eks. øjeblikkelig lukning af en filial eller andre former for afvikling af tabsgivende aktiviteter. Da der er tale om støtteforanstaltninger af uopsættelig karakter, bør EFTA-staterne have mulighed for at vælge en forenklet procedure for at opnå godkendelse heraf.
                  
               
                     (6)
                  
                  
                     Med hensyn til omstruktureringsstøtte indeholdt rammebestemmelserne fra 1999, der byggede på rammebestemmelser fra 1994, fortsat et krav om, at støttemodtageren selv skulle yde et væsentligt bidrag til omstruktureringen. Som led i nærværende revision vil det være hensigtsmæssigt mere utvetydigt at fastslå det princip, at dette bidrag skal være et reelt bidrag og ikke må indeholde støtte. Støttemodtagerens bidrag tjener to formål: På den ene side vil det kunne bidrage til at påvise, at markederne (ejere, kreditorer) har tillid til, at virksomheden kan blive levedygtig igen inden for et forholdsvis kort tidsrum. På den anden side vil det sikre, at omstruktureringsstøtten begrænses til det minimum, der er nødvendigt for at genskabe virksomhedens levedygtighed, samtidig med at fordrejningen af konkurrencen begrænses. Tilsynsmyndigheden vil således også stille krav om modydelser for at minimere støttens konsekvenser for konkurrenterne.
                  
               
                     (7)
                  
                  
                     Statsstøtte i form af redningsstøtte eller omstruktureringsstøtte til kriseramte virksomheder kan kun anses for lovlig, når bestemte betingelser er opfyldt. Den kan eksempelvis være berettiget af sociale eller regionalpolitiske hensyn, eller fordi det er nødvendigt at tage hensyn til den positive rolle, som små og mellemstore virksomheder spiller for økonomien, eller undtagelsesvis ud fra et ønske om at bevare en konkurrencepræget markedsstruktur i tilfælde, hvor lukningen af bestemte virksomheder kunne føre til et monopol eller et snævert oligopol. På den anden side vil det ikke være berettiget at holde kunstigt liv i en virksomhed inden for en sektor med langsigtet strukturel overkapacitet, eller hvis den kun vil kunne overleve takket være gentagne statslige interventioner.
                  
               16.2.   Rammebestemmelsernes definitioner og anvendelsesområde og sammenhæng med andre tekster på statsstøtteområdet
         16.2.1.   Betydningen af »kriseramt virksomhed«
         
                     (8)
                  
                  
                     Der findes ikke nogen EØS-definition af »en kriseramt virksomhed«. Med henblik på disse rammebestemmelser anser Tilsynsmyndigheden imidlertid en virksomhed for kriseramt, når virksomheden ikke med egne finansielle midler eller med de midler, som virksomheden kan opnå fra ejeren/aktionærer og kreditorer, er i stand til at standse de tab, som uden de offentlige myndigheders indgriben næsten med sikkerhed vil medføre virksomhedens ophør på kort eller mellemlang sigt.
                  
               
                     (9)
                  
                  
                     Med henblik på disse rammebestemmelser betragtes en virksomhed som udgangspunkt uanset dens størrelse som kriseramt under følgende omstændigheder:
                     
                                 a)
                              
                              
                                 hvis der er tale om et selskab med begrænset ansvar (5), når over halvdelen af den tegnede kapital er forsvundet (6), og over en fjerdedel af denne kapital er gået tabt i løbet af de sidste 12 måneder
                              
                           
                                 b)
                              
                              
                                 hvis der er tale om et selskab, hvor i det mindste nogle af deltagerne hæfter ubegrænset for virksomhedens gæld (7), når over halvdelen af egenkapitalen som opført i virksomhedens regnskaber er forsvundet, og over en fjerdedel af denne kapital er gået tabt i løbet af de sidste 12 måneder
                              
                           
                                 c)
                              
                              
                                 når virksomheden, uanset dens selskabsform, efter de nationale regler opfylder betingelserne for konkursbehandling mv.
                              
                           
               
                     (10)
                  
                  
                     Selv hvis ingen af de i punkt 9 nævnte omstændigheder foreligger, kan en virksomhed alligevel anses for kriseramt, især hvis de sædvanlige tegn på, at en virksomhed er kriseramt, er til stede, såsom voksende underskud, faldende omsætning, voksende lagerbeholdninger, overskudskapacitet, faldende cash flow, stigende gældsætning, stigende finansieringsudgifter og faldende eller opbrugt nettoformue. I de værste tilfælde kan virksomheden allerede være blevet insolvent eller være underkastet konkursbehandling mv. efter de nationale regler. I dette sidste tilfælde anvendes disse rammebestemmelser på støtte, der ydes i forbindelse med en sådan behandling, der resulterer i en videreførelse af virksomheden. Under alle omstændigheder er en kriseramt virksomhed kun støtteberettiget, når det kan godtgøres, at den er ude af stand til at komme på fode igen med egne midler eller med midler fra sine ejere/aktionærer eller fra markedskilder.
                  
               
                     (11)
                  
                  
                     Rammebestemmelserne tillader ikke, at der ydes rednings- eller omstruktureringsstøtte til en nyoprettet virksomhed, selv om virksomhedens finansielle stilling fra begyndelsen er vanskelig. Det vil f.eks. være tilfældet, når den nye virksomhed er opstået ved likvidation af en tidligere virksomhed eller ved erhvervelse af dens aktiver. Som udgangspunkt vil en virksomhed blive betragtet som en nyoprettet virksomhed i de første tre år efter påbegyndelsen af dens aktiviteter på det relevante forretningsområde. Først derefter vil den kunne modtage rednings- eller omstruktureringsstøtte, forudsat at:
                     
                                 a)
                              
                              
                                 den kan betragtes som en kriseramt virksomhed i betydningen i disse rammebestemmelser, og
                              
                           
                                 b)
                              
                              
                                 den ikke er del af en større koncern (8), medmindre der foreligger de i punkt 12 nævnte omstændigheder.
                              
                           
               
                     (12)
                  
                  
                     En virksomhed, der tilhører eller er i færd med at blive overtaget af en større koncern, kan normalt ikke modtage rednings- eller omstruktureringsstøtte, medmindre det kan påvises, at virksomhedens vanskeligheder hidrører fra virksomheden selv og ikke er et resultat af en vilkårlig omkostningsfordeling inden for koncernen, og at virksomhedens vanskeligheder er for alvorlige til, at koncernen selv kan løse dem. Når en kriseramt virksomhed opretter et datterselskab, betragtes datterselskabet sammen med den kriseramte virksomhed, der kontrollerer det, som en koncern og kan modtage støtte på de betingelser, der er fastsat i dette punkt.
                  
               16.2.2.   Definition af »rednings- og omstruktureringsstøtte«
         
                     (13)
                  
                  
                     Rednings- og omstruktureringsstøtte behandles i samme rammebestemmelser, da de offentlige myndigheder i begge tilfælde står over for en kriseramt virksomhed, der er i vanskeligheder, og redningen og omstruktureringen ofte udgør to sider af samme sag, selv om der er tale om forskellige processer.
                  
               
                     (14)
                  
                  
                     Redningsstøtte er i sagens natur en midlertidig og reversibel form for bistand. Den tjener først og fremmest til at gøre det muligt at holde liv i en kriseramt virksomhed i den periode, der er nødvendig for at udarbejde en omstrukturerings- eller likvidationsplan. Udgangspunktet er, at redningsstøtte gør det muligt midlertidigt at hjælpe en virksomhed, der står over for en alvorlig forværring af sin finansielle stilling i form af en akut likviditetskrise eller teknisk insolvens. Denne midlertidige hjælp skal give tid til dels at analysere de forhold, der har forårsaget vanskelighederne, dels at udforme en egnet plan til løsning af de pågældende problemer. Desuden skal redningsstøtten begrænses til det minimum, der er nødvendigt. Med andre ord giver redningsstøtte mulighed for et kortvarigt pusterum på ikke over seks måneder til en kriseramt virksomhed. Støtten skal bestå af reversibel likviditetsstøtte i form af lånegarantier eller lån med en rentesats, der mindst svarer til rentesatsen på lån ydet til sunde virksomheder og især til de referencesatser, der fastsættes af Tilsynsmyndigheden. Strukturelle foranstaltninger, der ikke kræver øjeblikkelig handling, såsom statens uigenkaldelige og automatiske deltagelse i virksomhedens egenkapital, kan ikke finansieres ved hjælp af redningsstøtte.
                  
               
                     (15)
                  
                  
                     Når først den omstrukturerings- eller likvidationsplan, for hvilken der er blevet anmodet om støtte, er blevet udarbejdet og er i færd med at blive gennemført, vil al yderligere støtte blive betragtet som omstruktureringsstøtte. Foranstaltninger, der skal træffes straks for at bremse tab, herunder strukturelle foranstaltninger (f.eks. øjeblikkelig afvikling af tabsgivende aktiviteter), kan gennemføres ved hjælp af redningsstøtte på de betingelser, der er nævnt i afsnit 16.3.1 for individuel støtte og i afsnit 16.4.3 for støtteordninger. Medmindre der gøres brug af den forenklede procedure, der er beskrevet i afsnit 16.3.1.2, skal EFTA-staten påvise, at der er behov for at gennemføre sådanne strukturelle foranstaltninger øjeblikkeligt. Der kan normalt ikke ydes redningsstøtte til finansiel omstrukturering.
                  
               
                     (16)
                  
                  
                     En omstrukturering bygger på den anden side på en realistisk, sammenhængende og omfattende plan for genetablering af virksomhedens langsigtede rentabilitet. Den omfatter normalt et eller flere af følgende elementer: en reorganisering og rationalisering af virksomhedens aktiviteter med det formål at gøre den mere effektiv, hvilket typisk indebærer, at virksomheden opgiver tabsgivende aktiviteter, omstrukturerer de aktiviteter, der igen kan gøres konkurrencedygtige, og eventuelt foretager en diversifikation i retning af nye rentable aktiviteter. Den fysiske omstrukturering skal normalt ledsages af en finansiel omstrukturering (kapitaltilførsel, gældsreduktion). Inden for disse rammebestemmelsers område må en omstrukturering derimod ikke kun bestå i finansiel støtte, der sigter på at dække tidligere tab, uden også at tackle årsagerne til tabene.
                  
               16.2.3.   Anvendelsesområde
         
                     (17)
                  
                  
                     Disse rammebestemmelser gælder for virksomheder inden for alle sektorer, der er omfattet af EØS-aftalen og undersøges af EFTA-Tilsynsmyndigheden i overensstemmelse med EØS-aftalens artikel 62, medmindre andet gælder i henhold til de særlige regler for kriseramte virksomheder inden for den pågældende sektor (9).
                  
               16.2.4.   Forenelighed med fællesmarkedet
         
                     (18)
                  
                  
                     EØS-aftalens artikel 61, stk. 2 og 3, åbner mulighed for, at støtte, der falder ind under artikel 61, stk. 1, kan være forenelig med fællesmarkedet. Når der ses bort fra de former for støtte, der er omhandlet i artikel 61, stk. 2, dvs. støtte, der tjener til at råde bod på skader forårsaget af naturkatastrofer eller andre usædvanlige begivenheder, som ikke er omfattet af disse rammebestemmelser, er artikel 61, stk. 3, litra c), det eneste grundlag for at kunne erklære støtte til kriseramte virksomheder for forenelig med fællesmarkedet. I henhold til denne har Tilsynsmyndigheden beføjelse til at tillade »støtte til fremme af udviklingen af visse erhvervsgrene … når den ikke ændrer samhandelsvilkårene på en måde, der strider mod den fælles interesse«. Dette kan bl.a. være tilfældet, når støtten er nødvendig for at korrigere skævheder forårsaget af markedssvigt eller for at sikre økonomisk og social samhørighed.
                  
               
                     (19)
                  
                  
                     Da det er selve virksomhedens overlevelse, der er i fare, kan en kriseramt virksomhed ikke betragtes som et velegnet instrument til at fremme andre politiske mål, før der er skabt sikkerhed for dens levedygtighed. Derfor mener Tilsynsmyndigheden, at støtte til kriseramte virksomheder kun kan bidrage til at fremme udviklingen af bestemte erhvervsgrene uden at ændre samhandelsvilkårene på en måde, der strider mod den fælles interesse, hvis betingelserne i disse rammebestemmelser er opfyldt. Hvis de virksomheder, der skal modtage rednings- eller omstruktureringsstøtte, ligger i støtteberettigede områder, vil Tilsynsmyndigheden tage regionale forhold i betragtning i overensstemmelse med EØS-aftalens artikel 61, stk. 3, litra a) og c), således som beskrevet i punkt 54 og 55.
                  
               
                     (20)
                  
                  
                     Tilsynsmyndigheden vil være særlig opmærksom på behovet for at forhindre, at disse rammebestemmelser benyttes til at omgå principperne i eksisterende rammebestemmelser og retningslinjer.
                  
               
                     (21)
                  
                  
                     Vurderingen af rednings- eller omstruktureringsstøtte berøres ikke af ændringer i ejerforholdene i den støttemodtagende virksomhed.
                  
               16.2.5.   Virksomheder, som tidligere har modtaget ulovlig støtte
         
                     (22)
                  
                  
                     Når en kriseramt virksomhed tidligere har modtaget ulovlig støtte, hvorom Tilsynsmyndigheden har vedtaget en negativ beslutning med krav om tilbagebetaling af støtten, og når støtten ikke er blevet tilbagebetalt i overensstemmelse med artikel 14 i del II af protokol 3 til aftalen mellem EFTA-staterne om oprettelse af en tilsynsmyndighed og en domstol (i det følgende benævnt »aftalen om Tilsynsmyndigheden og Domstolen«) (10), skal der ved vurderingen af enhver redningsstøtte og omstruktureringsstøtte, der påtænkes tildelt samme virksomhed, tages hensyn til for det første den samlede virkning af den tidligere og den nye støtte og for det andet det forhold, at den gamle støtte ikke er blevet tilbagebetalt (11).
                  
               16.3.   Generelle betingelser for godkendelse af rednings- og/eller omstruktureringsstøtte, der anmeldes individuelt til Tilsynsmyndigheden
         
                     (23)
                  
                  
                     Dette kapitel omhandler udelukkende støtteforanstaltninger, der anmeldes individuelt til Tilsynsmyndigheden. På visse betingelser kan Tilsynsmyndigheden godkende rednings- eller omstruktureringsstøtteordninger. Disse betingelser gennemgås i afsnit 16.4.
                  
               16.3.1.   Redningsstøtte
         16.3.1.1.   Betingelser
         
                     (24)
                  
                  
                     For at blive godkendt af Tilsynsmyndigheden skal redningsstøtte som defineret i punkt 14:
                     
                                 a)
                              
                              
                                 bestå af likviditetsstøtte i form af lånegarantier eller lån (12); i begge tilfælde skal lånet ydes til en rentesats, der mindst svarer til de satser, der gælder for lån til sunde virksomheder, og især til de referencesatser, som Tilsynsmyndigheden fastsætter; ethvert lån skal tilbagebetales og enhver garanti skal ophæves senest seks måneder efter udbetalingen af den første rate til virksomheden
                              
                           
                                 b)
                              
                              
                                 være begrundet i alvorlige sociale vanskeligheder, og den må ikke få alvorlige negative spillover-effekter i andre EØS-lande
                              
                           
                                 c)
                              
                              
                                 ved anmeldelsen være ledsaget af et tilsagn fra EFTA-staten om senest seks måneder efter godkendelsen af redningsstøtteforanstaltningen at tilsende Tilsynsmyndigheden enten en omstruktureringsplan eller en likvidationsplan eller dokumentation for, at lånet er blevet fuldstændig tilbagebetalt, og/eller at garantien er ophævet; såfremt der er tale om ikke-anmeldt støtte, skal EFTA-staten senest seks måneder efter den første gennemførelse af en redningsstøtteforanstaltning tilsende Tilsynsmyndigheden en omstruktureringsplan eller en likvidationsplan eller dokumentation for, at lånet er blevet fuldstændig tilbagebetalt, og/eller at garantien er ophævet
                              
                           
                                 d)
                              
                              
                                 være begrænset til, hvad der er nødvendigt for at holde virksomheden kørende i den periode, som støtten er godkendt for; det pågældende støttebeløb kan inkludere støtte til uopsættelige strukturelle foranstaltninger i overensstemmelse med punkt 15. Det nødvendige beløb bør tage udgangspunkt i virksomhedens likviditetsbehov som følge af tab; med henblik på beregningen af dette beløb vil der blive taget hensyn til resultatet af den formel, der er angivet i bilaget; der skal redegøres for redningsstøtte, der overskrider resultatet af denne beregning
                              
                           
                                 e)
                              
                              
                                 overholde den i afsnit 16.3.3 nævnte betingelse (reglen om engangsstøtte).
                              
                           
               
                     (25)
                  
                  
                     Hvis EFTA-staten har fremlagt en omstruktureringsplan senest seks måneder fra godkendelsestidspunktet eller, såfremt der er tale om ikke-anmeldt støtte, efter gennemførelsen af foranstaltningen, forlænges fristen for tilbagebetaling af lånet eller ophævelse af garantien, indtil Tilsynsmyndigheden har taget stilling til omstruktureringsplanen, medmindre Tilsynsmyndigheden beslutter, at en sådan forlængelse ikke er berettiget.
                  
               
                     (26)
                  
                  
                     Uden at dette berører artikel 23 i del II af protokol 3 til aftalen om Tilsynsmyndigheden og Domstolen og muligheden for at indbringe sagen for EFTA-Domstolen i overensstemmelse med artikel 1, stk. 2, andet afsnit, i del I af protokol 3 til aftalen om Tilsynsmyndigheden og Domstolen, indleder Tilsynsmyndigheden proceduren i henhold til artikel 1, stk. 2, i del I af protokol 3 til aftalen om Tilsynsmyndigheden og Domstolen, hvis EFTA-staten undlader at indsende:
                     
                                 a)
                              
                              
                                 en troværdig og veldokumenteret omstruktureringsplan eller en likvidationsplan eller
                              
                           
                                 b)
                              
                              
                                 dokumentation for, at lånet er blevet fuldstændig tilbagebetalt, og/eller at garantien er blevet ophævet inden udløbet af fristen på seks måneder.
                              
                           
               
                     (27)
                  
                  
                     Tilsynsmyndigheden kan under alle omstændigheder beslutte at indlede proceduren, uden at dette berører artikel 23 i del II af protokol 3 til aftalen om Tilsynsmyndigheden og Domstolen og muligheden for at indbringe sagen for EFTA-Domstolen i overensstemmelse med artikel 1, stk. 2, andet afsnit, i del I af protokol 3 til aftalen om Tilsynsmyndigheden og Domstolen, hvis den finder, at lånet eller garantien er blevet misbrugt, eller at den manglende tilbagebetaling af støtten efter udløbet af fristen på seks måneder ikke længere kan berettiges.
                  
               
                     (28)
                  
                  
                     Godkendelsen af redningsstøtte betyder ikke nødvendigvis, at tildeling af støtte som led i en omstruktureringsplan vil blive godkendt efterfølgende. Sidstnævnte støtte skal vurderes særskilt.
                  
               16.3.1.2.   Forenklet procedure
         
                     (29)
                  
                  
                     Tilsynsmyndigheden vil så vidt muligt bestræbe sig på at vedtage en beslutning inden for en måned, når der er tale om redningsstøtte, der overholder alle betingelserne i afsnit 16.3.1.1 og følgende kumulative betingelser:
                     
                                 a)
                              
                              
                                 Den pågældende virksomhed opfylder mindst et af de tre kriterier i punkt 9.
                              
                           
                                 b)
                              
                              
                                 Redningsstøtten er begrænset til det beløb, der følger af anvendelsen af formlen i bilaget, og overstiger ikke 10 mio. EUR.
                              
                           
               16.3.2.   Omstruktureringsstøtte
         16.3.2.1.   Grundprincip
         
                     (30)
                  
                  
                     Omstruktureringsstøtte rejser særlige konkurrenceproblemer, da den kan vælte en urimelig del af byrden ved strukturtilpasninger og de hermed forbundne sociale og økonomiske problemer over på andre producenter, der klarer sig uden støtte, og over på andre EØS-lande. Hovedreglen bør derfor være, at omstruktureringsstøtte kun kan godkendes i tilfælde, hvor det kan godtgøres, at den ikke strider mod den fælles interesse. Omstruktureringsstøtte kan kun godkendes, hvis den opfylder en række strenge betingelser, og hvis der er sikkerhed for, at eventuelle konkurrencefordrejninger opvejes af fordelene ved at holde virksomheden i live (f.eks. hvis det fastslås, at nettovirkningen af afskedigelserne som følge af virksomhedens konkurs kombineret med virkningerne for leverandørerne vil forværre eksisterende beskæftigelsesproblemer, eller undtagelsesvis hvis lukningen af virksomheden vil bevirke, at der opstår en situation med et monopol eller et snævert oligopol), og at der i princippet er tilstrækkelige modydelser til fordel for konkurrenterne.
                  
               16.3.2.2.   Betingelser for at godkende støtte
         
                     (31)
                  
                  
                     Med forbehold af de særlige bestemmelser for støtteberettigede områder og små og mellemstore virksomheder (se punkt 54, 55, 56 og 58) godkender Tilsynsmyndigheden kun støtte på følgende betingelser:
                  
               Virksomheden skal opfylde betingelserne for at kunne modtage støtte
         
                     (32)
                  
                  
                     Virksomheden skal kunne anses for at være kriseramt i disse rammebestemmelsers betydning (se punkt 8-12).
                  
               Genoprettelse af den langsigtede rentabilitet
         
                     (33)
                  
                  
                     Støtten skal tildeles med det vilkår, at der gennemføres en omstruktureringsplan, der skal godkendes af Tilsynsmyndigheden i alle tilfælde af individuelle støtteforanstaltninger, dog ikke i forbindelse med omstruktureringsstøtte til små og mellemstore virksomheder, jf. afsnit 16.3.2.5.
                  
               
                     (34)
                  
                  
                     Omstruktureringsplanen, der skal strække sig over en så kort periode som muligt, skal inden for en rimelig tidshorisont og på grundlag af realistiske forventninger om de fremtidige betingelser for driften genoprette virksomhedens langsigtede rentabilitet. Omstruktureringsstøtten skal derfor være knyttet sammen med en bæredygtig omstruktureringsplan, som EFTA-staten forpligter sig til at følge. Denne plan skal forelægges Tilsynsmyndigheden med alle nødvendige detaljer og skal særligt omfatte en markedsanalyse. Forbedringen af rentabiliteten skal først og fremmest opnås gennem de interne foranstaltninger, der er indeholdt i omstruktureringsplanen. Den kan bygges på eksterne faktorer såsom pris- og efterspørgselssvingninger, som virksomheden ikke har større indflydelse på, men kun hvis de anførte forventninger til markedsudviklingen nyder generel anerkendelse. En omstrukturering skal medføre nedlæggelse af alle aktiviteter, som selv efter omstruktureringen ville blive ved med at være tabsgivende af strukturbestemte årsager.
                  
               
                     (35)
                  
                  
                     Omstruktureringsplanen skal beskrive de omstændigheder, der førte til virksomhedens vanskeligheder, således at det bliver muligt at vurdere, om de foreslåede foranstaltninger er hensigtsmæssige. Den skal bl.a. tage hensyn til den aktuelle udbuds- og efterspørgselssituation og den forventede udbuds- og efterspørgselsudvikling på det relevante produktmarked og indeholde scenarier baseret på optimistiske, pessimistiske og neutrale hypoteser og beskrive virksomhedens stærke og svage sider. Planen skal give virksomheden mulighed for at opbygge en ny struktur, der kan sikre dens rentabilitet på lang sigt og sætte den i stand til at klare sig selv.
                  
               
                     (36)
                  
                  
                     Omstruktureringsplanen skal omfatte foranstaltninger til en vending af udviklingen, så virksomheden efter omstruktureringen vil kunne dække alle omkostninger, herunder afskrivninger og finansieringsomkostninger. Den omstrukturerede virksomheds afkast af egenkapitalen skal være tilstrækkeligt til, at den kan klare sig i konkurrencen ved egen hjælp. Hvis virksomhedens problemer skyldes utilfredsstillende selskabsledelse, vil det være nødvendigt at foretage de fornødne justeringer.
                  
               Forhindring af urimelig konkurrencefordrejning
         
                     (37)
                  
                  
                     Der skal træffes bestemmelse om kompenserende modydelser for at sikre, at de skadelige virkninger for samhandelsvilkårene begrænses mest muligt, således at de positive virkninger, der søges opnået, kommer til at opveje de skadelige virkninger. I modsat fald vil støtten »stride mod den fælles interesse« og dermed være uforenelig med EØS-aftalen. Tilsynsmyndigheden vil tage hensyn til målsætningen om at genskabe den langsigtede rentabilitet, når den tager stilling til, om de kompenserende modydelser er tilstrækkelige.
                  
               
                     (38)
                  
                  
                     Disse modydelser kan bestå i at afhænde aktiver, indskrænke kapaciteten eller virksomhedens aktivitetsniveau på markedet og fjerne hindringer for adgang til de pågældende markeder. Når Tilsynsmyndigheden foretager sin vurdering af, om de pågældende modydelser er hensigtsmæssige, vil den tage hensyn til strukturen og konkurrenceforholdene på markedet for at undgå, at en given modydelse medfører en forværring af strukturen på markedet, f.eks. ved indirekte at bevirke, at der opstår en situation med et monopol eller et snævert oligopol. Hvis en EFTA-stat kan påvise, at der vil opstå en sådan situation, må modydelserne tilrettelægges på en sådan måde, at dette kan undgås.
                  
               
                     (39)
                  
                  
                     Modydelserne skal stå i et rimeligt forhold til støttens konkurrencefordrejende virkninger og navnlig virksomhedens størrelse (13) og relative vægt på dens marked(er). Modydelserne bør særligt angå det eller de markeder, hvor virksomheden vil komme til at indtage en stærk position efter omstruktureringen. Indskrænkningens omfang må afgøres på grundlag af de konkrete omstændigheder. Tilsynsmyndigheden vil bestemme omfanget af de fornødne modydelser med udgangspunkt i den markedsundersøgelse, der er knyttet til omstruktureringsplanen, og eventuelt på grundlag af andre oplysninger, som Tilsynsmyndigheden måtte være i besiddelse af, herunder oplysninger fra berørte parter. Indskrænkningen skal udgøre en integreret del af omstruktureringen, således som denne er beskrevet i omstruktureringsplanen. Dette princip finder anvendelse, uanset om disse afhændelser finder sted før eller efter tildelingen af statsstøtte, så længe de indgår som led i samme omstrukturering. Afskrivninger og nedlæggelse af tabsgivende aktiviteter, der under alle omstændigheder ville være nødvendig for igen at gøre virksomheden levedygtig, vil ikke blive betragtet som en indskrænkning af virksomhedens kapacitet eller aktivitetsniveau med henblik på vurderingen af modydelserne. I vurderingen vil indgå eventuel redningsstøtte, som virksomheden måtte have modtaget på et tidligere tidspunkt.
                  
               
                     (40)
                  
                  
                     Denne betingelse vil dog normalt ikke gælde for små virksomheder, da det kan antages, at ad hoc-støtte til små virksomheder normalt ikke fordrejer konkurrencen på en måde, der strider mod den fælles interesse, medmindre statsstøttereglerne for en bestemt sektor bestemmer noget andet, eller den støttemodtagende virksomhed er aktiv på et marked, der lider under langsigtet overkapacitet.
                  
               
                     (41)
                  
                  
                     Når den støttemodtagende virksomhed er aktiv på et marked med langsigtet strukturel overkapacitet som defineret i forbindelse med de multisektorale rammebestemmelser for regionalstøtte til store investeringsprojekter (14), kan det være nødvendigt at indskrænke virksomhedens kapacitet eller aktivitetsniveau på markedet med helt op til 100 % (15).
                  
               Støtten skal begrænses til et minimum: et reelt bidrag uden støtte
         
                     (42)
                  
                  
                     Støttebeløbet og støtteintensiteten skal begrænses til det absolutte minimum af de omstruktureringsomkostninger, der er nødvendige for at kunne gennemføre omstruktureringen under hensyn til virksomhedens, aktionærernes eller den pågældende koncerns finansielle ressourcer. Ved vurderingen heraf tages der hensyn til eventuel redningsstøtte, som virksomheden har modtaget på et tidligere tidspunkt. Støttemodtagerne skal selv yde et betydeligt bidrag til omstruktureringsplanen med egne midler, herunder ved afhændelse af aktiver, som ikke er nødvendige for virksomhedens overlevelse, eller ved ekstern finansiering på markedsvilkår. Et sådant bidrag er udtryk for, at markederne har tillid til, at virksomheden igen kan blive rentabel. Bidraget skal være et reelt bidrag, dvs. et faktisk bidrag, hvilket udelukker forventede fremtidige gevinster såsom cash flow, og det skal være så stort som muligt.
                  
               
                     (43)
                  
                  
                     Tilsynsmyndigheden vil normalt anse følgende bidrag (16) til omstruktureringen for at være passende: mindst 25 %, når der er tale om små virksomheder, mindst 40 %, når der er tale om mellemstore virksomheder, og mindst 50 %, når der er tale om store virksomheder. Under ekstraordinære omstændigheder og i tilfælde af særligt store problemer, som EFTA-staten skal kunne påvise, kan Tilsynsmyndigheden acceptere et mindre bidrag fra virksomheden selv.
                  
               
                     (44)
                  
                  
                     For at begrænse støttens konkurrencefordrejende virkninger må den ikke ydes i en form eller være af en størrelse, som giver virksomheden et likviditetsoverskud, der kan anvendes til aggressive, markedsfordrejende aktiviteter uden tilknytning til omstruktureringsprocessen. Tilsynsmyndigheden vil derfor undersøge størrelsen af virksomhedens passiver efter omstruktureringen, herunder situationen efter en eventuel udsættelse eller mindskelse af gæld, specielt i forbindelse med virksomhedens videreførelse efter en konkursbehandling mv. indledt efter national ret (17). Ingen del af støtten må anvendes til at finansiere nye investeringer, der ikke er nødvendige for at genskabe virksomhedens rentabilitet.
                  
               Særlige vilkår for godkendelsen af støtte
         
                     (45)
                  
                  
                     Foruden de modydelser, der er beskrevet i punkt 37-41, kan Tilsynsmyndigheden fastsætte sådanne vilkår og forpligtelser, som den finder nødvendige for at sikre, at støtten ikke fordrejer konkurrencen i strid med den fælles interesse, hvis den pågældende EFTA-stat ikke allerede har givet tilsagn om, at den vil træffe sådanne forholdsregler. Den kan f.eks. kræve af den pågældende EFTA-stat, at den:
                     
                                 a)
                              
                              
                                 selv træffer bestemte foranstaltninger (f.eks. åbner visse markeder med direkte eller indirekte forbindelse til virksomhedens aktiviteter for andre virksomheder i EØS under behørig iagttagelse af EØS-lovgivningen)
                              
                           
                                 b)
                              
                              
                                 pålægger den støttemodtagende virksomhed bestemte forpligtelser
                              
                           
                                 c)
                              
                              
                                 ikke yder den støttemodtagende virksomhed anden støtte i omstruktureringsperioden.
                              
                           
               Fuldstændig gennemførelse af omstruktureringsplanen og overholdelse af betingelserne
         
                     (46)
                  
                  
                     Virksomheden skal gennemføre omstruktureringsplanen til fulde og overholde alle forpligtelserne i Tilsynsmyndighedens beslutning om at godkende støtten. Hvis planen ikke gennemføres, eller hvis forpligtelserne ikke overholdes, vil Tilsynsmyndigheden betragte dette som misbrug af støtten, uden at dette berører artikel 23 i del II af protokol 3 til aftalen om Tilsynsmyndigheden og Domstolen og muligheden for at indbringe sagen for EFTA-Domstolen i overensstemmelse med artikel 1, stk. 2, andet afsnit, i del I af protokol 3 til aftalen om Tilsynsmyndigheden og Domstolen.
                  
               
                     (47)
                  
                  
                     Ved omstruktureringer, der strækker sig over adskillige år og indebærer omfattende støtte, kan Tilsynsmyndigheden kræve, at omstruktureringsstøtten opdeles i flere rater, og gøre udbetalingen af de enkelte rater betinget af:
                     
                                 a)
                              
                              
                                 at det forud for hver udbetaling bekræftes, at de enkelte faser af omstruktureringsplanen er blevet gennemført i overensstemmelse med den fastsatte tidsplan, eller
                              
                           
                                 b)
                              
                              
                                 at den har forhåndsgodkendt hver enkelt udbetaling efter at have kontrolleret, at omstruktureringsplanen gennemføres på tilfredsstillende vis.
                              
                           
               Tilsyn og årlige rapporter
         
                     (48)
                  
                  
                     Tilsynsmyndigheden skal ved hjælp af regelmæssige og detaljerede rapporter fra den berørte EFTA-stat sættes i stand til at kontrollere, at omstruktureringsplanen gennemføres på korrekt vis.
                  
               
                     (49)
                  
                  
                     Ved støtte til store virksomheder skal den første af disse rapporter normalt forelægges Tilsynsmyndigheden senest seks måneder efter støttens godkendelse. Derefter skal der forelægges rapporter for Tilsynsmyndigheden mindst én gang om året på en nærmere fastsat dato, indtil målene i omstruktureringsplanen anses at være opfyldt. Rapporterne skal indeholde alle de oplysninger, Tilsynsmyndigheden skal bruge for at kunne kontrollere gennemførelsen af omstruktureringsprogrammet, tidspunkterne for udbetaling af støtte til virksomheden og virksomhedens finansielle situation samt overholdelsen af de vilkår eller forpligtelser, der er fastsat i Tilsynsmyndighedens beslutning om godkendelse af støtten. De skal navnlig indeholde alle relevante oplysninger om enhver støtte, som virksomheden har modtaget i omstruktureringsperioden, uanset formålet med støtten, og uanset om støtten er ydet som individuel støtte eller som led i en generel ordning (jf. punkt 67-70). Hvis Tilsynsmyndigheden har behov for hurtigt at få bekræftet visse vigtige oplysninger, f.eks. om lukninger eller kapacitetsnedskæringer, kan den bede om hyppigere rapporter.
                  
               
                     (50)
                  
                  
                     Ved støtte til små og mellemstore virksomheder vil det normalt være tilstrækkeligt at fremsende den støttemodtagende virksomheds balance og resultatopgørelse hvert år, medmindre beslutningen om godkendelse af støtten indeholder strengere vilkår.
                  
               16.3.2.3.   Ændring af omstruktureringsplanen
         
                     (51)
                  
                  
                     Når Tilsynsmyndigheden har godkendt tildelingen af omstruktureringsstøtte, kan den pågældende EFTA-stat i omstruktureringsperioden anmode Tilsynsmyndigheden om at godkende ændringer af omstruktureringsplanen og af støttens størrelse. Tilsynsmyndigheden kan tillade sådanne ændringer på følgende betingelser:
                     
                                 a)
                              
                              
                                 Den ændrede plan skal stadig vise, at virksomhedens rentabilitet vil blive genoprettet inden for en rimelig tidshorisont.
                              
                           
                                 b)
                              
                              
                                 Hvis støtten forøges, skal modydelserne være mere omfattende end oprindeligt fastsat.
                              
                           
                                 c)
                              
                              
                                 Hvis de foreslåede modydelser er mindre end oprindeligt fastsat, skal støttens størrelse reduceres tilsvarende.
                              
                           
                                 d)
                              
                              
                                 Den nye tidsplan for leveringen af modydelserne må kun forlænges i forhold til den oprindelige tidsplan, hvis årsagerne hertil ikke kan tilskrives virksomheden eller EFTA-staten; hvis dette ikke er tilfældet, skal støttebeløbet reduceres tilsvarende.
                              
                           
               
                     (52)
                  
                  
                     Hvis de af Tilsynsmyndigheden fastsatte betingelser eller de af EFTA-staten afgivne tilsagn lempes, skal støttebeløbet reduceres tilsvarende, eller der fastsættes eventuelt andre betingelser.
                  
               
                     (53)
                  
                  
                     Hvis EFTA-staten foretager ændringer af den godkendte omstruktureringsplan uden at give Tilsynsmyndigheden behørig underretning herom, indleder Tilsynsmyndigheden proceduren efter artikel 16 i del II af protokol 3 til aftalen om Tilsynsmyndigheden og Domstolen (misbrug af støtte), uden at dette berører artikel 23 i del II af protokol 3 til aftalen om Tilsynsmyndigheden og Domstolen og muligheden for at indbringe sagen for EFTA-Domstolen i overensstemmelse med artikel 1, stk. 2, andet afsnit, i del I af protokol 3 til aftalen om Tilsynsmyndigheden og Domstolen.
                  
               16.3.2.4.   Omstruktureringsstøtte i støtteberettigede områder
         
                     (54)
                  
                  
                     Tilsynsmyndigheden skal tage hensyn til behovet for regionaludvikling ved vurderingen af omstruktureringsstøtte i støtteberettigede områder. Det forhold, at en kriseramt virksomhed ligger i et støtteberettiget område, betyder dog ikke, at der indtages en eftergivende holdning i spørgsmålet om støtte til omstrukturering, for på mellemlang og lang sigt hjælper det ikke en region at holde virksomheder kunstigt i live. Af hensyn til den regionale udvikling er det desuden i regionernes egen interesse at anvende deres midler til hurtigst muligt at udvikle andre rentable og bæredygtige aktiviteter. Endelig skal de konkurrencefordrejende virkninger begrænses til et minimum, selv når der er tale om støtte til virksomheder i støtteberettigede områder. I denne forbindelse skal der tages højde for potentielle skadelige afsmittende virkninger i det berørte område og i andre støtteberettigede områder.
                  
               
                     (55)
                  
                  
                     Kriterierne i punkt 31-53 gælder derfor også for støtteberettigede områder, selv når der tages hensyn til behovet for regionaludvikling. Medmindre statsstøttereglerne for en bestemt sektor bestemmer noget andet, kan betingelserne for godkendelse af støtte imidlertid i støtteberettigede områder være mindre strenge med hensyn til modydelser og størrelsen af den støttemodtagende virksomheds eget bidrag til omstruktureringen. Hvis det er berettiget af hensyn til behovet for regionaludvikling, vil der i tilfælde, hvor en indskrænkning af den relevante virksomheds kapacitet eller aktivitetsniveau er det mest velegnede middel til at hindre konkurrencefordrejninger, blive stillet krav om mindre omfattende indskrænkninger i støtteberettigede områder end i ikke-støtteberettigede områder. I sådanne tilfælde, som skal godtgøres af den pågældende EFTA-stat, vil der blive sondret mellem områder, der er berettiget til regionalstøtte i henhold til henholdsvis EØS-aftalens artikel 61, stk. 3, litra a), og aftalens artikel 61, stk. 3, litra c), for at tage hensyn til den mere alvorlige karakter af de regionale problemer i førstnævnte områder.
                  
               16.3.2.5.   Støtte til omstrukturering af små og mellemstore virksomheder
         
                     (56)
                  
                  
                     Støtte til små virksomheder (18) vil normalt påvirke samhandelsvilkårene i mindre grad end støtte til mellemstore og store virksomheder. Dette gælder også støtte til omstrukturering, således at betingelserne i punkt 31-53 anvendes mindre strengt i følgende henseender:
                     
                                 a)
                              
                              
                                 til tildelingen af omstruktureringsstøtte til små virksomheder er der normalt ikke knyttet modydelser (se punkt 40), medmindre andet er fastsat i statsstøttereglerne for en bestemt sektor
                              
                           
                                 b)
                              
                              
                                 for små og mellemstore virksomheders vedkommende vil der også blive stillet mindre strenge krav til rapporternes indhold (se punkt 48-50).
                              
                           
               
                     (57)
                  
                  
                     Imidlertid gælder princippet om engangsstøtte (se afsnit 16.3.3) i fuldt omfang for små og mellemstore virksomheder.
                  
               
                     (58)
                  
                  
                     Omstruktureringsplaner for små og mellemstore virksomheder kræver ikke Tilsynsmyndighedens godkendelse. De skal dog opfylde kravene i punkt 34-36 og godkendes af den pågældende EFTA-stat og meddeles Tilsynsmyndigheden. Støtte skal tildeles på det vilkår, at virksomheden til fulde gennemfører omstruktureringsplanen. Forpligtelsen til at kontrollere overholdelsen af disse betingelser påhviler EFTA-staten.
                  
               16.3.2.6.   Støtte til dækning af de sociale omkostninger i forbindelse med en omstrukturering
         
                     (59)
                  
                  
                     Omstruktureringsplaner medfører normalt nedskæring eller indstilling af de berørte aktiviteter. Sådanne indskrænkninger er ofte nødvendige af rationaliserings- eller effektivitetshensyn, ud over de kapacitetsnedskæringer, der kan være en betingelse for tildelingen af støtte. I alle tilfælde vil sådanne foranstaltninger normalt resultere i, at virksomhedens arbejdsstyrke reduceres.
                  
               
                     (60)
                  
                  
                     EFTA-staternes arbejdsmarkedslovgivning kan omfatte generelle socialsikringsordninger, ifølge hvilke der betales fratrædelsesgodtgørelse og førtidspension direkte til de afskedigede medarbejdere. Sådanne ordninger betragtes ikke som statsstøtte, der falder ind under forbuddet i EØS-aftalens artikel 61, stk. 1.
                  
               
                     (61)
                  
                  
                     Ud over direkte fratrædelsesgodtgørelser og førtidspension til medarbejderne findes der en række generelle sociale støtteordninger, hvorefter staten dækker udgifterne til de ydelser, virksomheden tilbyder de afskedigede medarbejdere ud over de lovbestemte og kontraktlige forpligtelser. Når sådanne ordninger anvendes generelt, dvs. uden sektormæssige begrænsninger og over for enhver medarbejder, der opfylder på forhånd definerede objektive betingelser, betragtes de ikke som støtte efter artikel 61, stk. 1, til de virksomheder, der gennemfører en omstrukturering. Hvis ordningerne derimod benyttes til at støtte omstruktureringer i bestemte industrigrene, kan de udgøre støtte på grund af den selektive måde, de benyttes på (19).
                  
               
                     (62)
                  
                  
                     De forpligtelser, en virksomhed selv har til at betale fratrædelsesgodtgørelse og/eller førtidspension i henhold til lovgivningen på arbejdsmarkedsområdet eller kollektive overenskomster med fagforeningerne, er en del af de normale driftsomkostninger, en virksomhed skal dække ved hjælp af egne midler. Ethvert bidrag fra staten til dækning af disse omkostninger må derfor betragtes som støtte. Det gælder, uanset om de statslige midler udbetales direkte til virksomheden eller går gennem en offentlig myndighed til arbejdstagerne.
                  
               
                     (63)
                  
                  
                     Tilsynsmyndigheden har som udgangspunkt ingen indvendinger mod denne form for støtte, når den tildeles kriseramte virksomheder, eftersom dens økonomiske fordele rækker ud over den pågældende virksomheds egne interesser, idet den letter gennemførelsen af strukturelle ændringer og mindsker sociale problemer.
                  
               
                     (64)
                  
                  
                     Ud over at dække udgifterne til fratrædelsesgodtgørelser og førtidspension ydes der ofte i forbindelse med en omstruktureringsordning støtte til omskoling, rådgivning og praktisk hjælp med at finde anden beskæftigelse, flyttehjælp, erhvervsuddannelse og hjælp til tidligere medarbejdere, der ønsker at starte egen virksomhed. Tilsynsmyndigheden indtager konsekvent en positiv holdning til sådanne former for støtte, når den går til kriseramte virksomheder.
                  
               
                     (65)
                  
                  
                     De støtteformer, der er beskrevet i punkt 61-64, skal være klart specificeret i omstruktureringsplanen, idet der ikke tages hensyn til støtte til sociale foranstaltninger, der udelukkende er til gavn for afskedigede medarbejdere, ved bestemmelsen af de modydelser, der er nævnt i punkt 37-41.
                  
               
                     (66)
                  
                  
                     I den fælles interesse vil Tilsynsmyndigheden i forbindelse med omstruktureringsplanen sikre, at omstruktureringens sociale virkninger i andre EØS-lande end det, der yder støtten, begrænses til et minimum.
                  
               16.3.2.7.   Tilsynsmyndigheden skal underrettes om enhver støtte, der tildeles den støttemodtagende virksomhed i omstruktureringsperioden
         
                     (67)
                  
                  
                     Når omstruktureringsstøtte modtaget af en stor eller mellemstor virksomhed undersøges med udgangspunkt i disse rammebestemmelser, kan tildeling af anden støtte i omstruktureringsperioden, også støtte tildelt i overensstemmelse med en allerede godkendt ordning, få indflydelse på Tilsynsmyndighedens vurdering af omfanget af de modydelser, der skal kræves.
                  
               
                     (68)
                  
                  
                     Anmeldelser af omstruktureringsstøtte til store eller mellemstore virksomheder skal indeholde oplysninger om alle andre former for støtte, der er planer om at tildele den støttemodtagende virksomhed i omstruktureringsperioden, medmindre støtten falder ind under de minimis-reglen eller en fritagelsesforordning.
                  
               
                     (69)
                  
                  
                     Tilsynsmyndigheden skal tage disse andre former for støtte med i betragtning, når den foretager sin vurdering af omstruktureringsstøtten. Alle former for støtte, der tildeles en stor eller mellemstor virksomhed i omstruktureringsperioden, herunder støtte tildelt i overensstemmelse med en allerede godkendt ordning, skal anmeldes individuelt til Tilsynsmyndigheden, såfremt denne ikke var underrettet herom på det tidspunkt, hvor den vedtog sin beslutning om omstruktureringsstøtten.
                  
               
                     (70)
                  
                  
                     Tilsynsmyndigheden skal sikre, at tildelingen af støtte i henhold til godkendte ordninger ikke indebærer en risiko for, at betingelserne i disse rammebestemmelser tilsidesættes.
                  
               16.3.3.   Princippet om engangsstøtte
         
                     (71)
                  
                  
                     Redningsstøtte er en ekstraordinær foranstaltning, der primært sigter på at opretholde aktiviteten i en begrænset periode, mens virksomhedens fremtid vurderes. Det bør ikke være muligt at tillade, at der gentagne gange tildeles redningsstøtte, der udelukkende opretholder status quo og kun udsætter det uundgåelige og i den mellemliggende tid blot vælter de økonomiske og sociale problemer over på mere effektive producenter eller andre EØS-lande. Der bør med andre ord kun tildeles redningsstøtte en enkelt gang. For at forhindre virksomheder i at modtage urimelig bistand, når de kun vil kunne overleve takket være gentagen støtte fra staten, bør der tilsvarende kun tildeles omstruktureringsstøtte en enkelt gang. Endelig gælder det, at hvis der ydes redningsstøtte til en virksomhed, der allerede har modtaget omstruktureringsstøtte, kan det antages, at den støttemodtagende virksomheds vanskeligheder er af tilbagevendende karakter, og at gentagne statslige interventioner medfører konkurrencefordrejninger, der strider mod den fælles interesse. Sådanne gentagne statslige interventioner bør ikke tillades.
                  
               
                     (72)
                  
                  
                     Når planlagt rednings- eller omstruktureringsstøtte anmeldes til Tilsynsmyndigheden, skal EFTA-staten præcisere, om den pågældende virksomhed allerede tidligere har modtaget rednings- eller omstruktureringsstøtte, herunder støtte af denne art ydet inden datoen for anvendelsen af disse rammebestemmelser samt ikke-anmeldt støtte (20). Hvis det er tilfældet, og hvis det er gået mindre end ti år, siden redningsstøtten blev tildelt, omstruktureringsperioden sluttede eller gennemførelsen af omstruktureringsplanen blev indstillet (idet der tages udgangspunkt i det sidste af disse tidspunkter), vil Tilsynsmyndigheden ikke tillade, at der tildeles yderligere rednings- eller omstruktureringsstøtte. Fra denne regel kan der gøres undtagelse i følgende tilfælde:
                     
                                 a)
                              
                              
                                 Omstruktureringsstøtten tildeles i forlængelse af tildelingen af redningsstøtte som led i en samlet omstruktureringsoperation.
                              
                           
                                 b)
                              
                              
                                 Der er blevet tildelt redningsstøtte i overensstemmelse med betingelserne i afsnit 16.3.1.1, og denne støtte er ikke blevet fulgt op af en omstrukturering støttet af staten, under forudsætning af, at
                                 
                                             i)
                                          
                                          
                                             det med rimelighed kan forventes, at virksomheden vil være rentabel på lang sigt efter tildelingen af redningsstøtte, og
                                          
                                       
                                             ii)
                                          
                                          
                                             der bliver behov for at tildele ny rednings- eller omstruktureringsstøtte mindst fem år senere som følge af uforudseelige omstændigheder (21), der ikke kan tilskrives virksomheden.
                                          
                                       
                           
                                 c)
                              
                              
                                 Der gør sig ekstraordinære og uforudseelige omstændigheder gældende, der ikke kan tilskrives virksomheden.
                              
                           I de i litra b) og c) nævnte tilfælde kan der ikke gøres brug af den i afsnit 16.3.1.2 nævnte forenklede procedure.
                  
               
                     (73)
                  
                  
                     Anvendelsen af denne regel vil på ingen måde blive berørt af ændringer i ejerforholdene i den støttemodtagende virksomhed efter tildelingen af støtte eller af retslige eller administrative procedurer, der bevirker, at virksomhedens økonomi saneres, at passiverne nedbringes, eller at gammel gæld afvikles, når der er tale om videreførelse af en og samme virksomhed.
                  
               
                     (74)
                  
                  
                     Når en virksomhedskoncern har modtaget rednings- eller omstruktureringsstøtte, vil Tilsynsmyndigheden normalt ikke tillade, at der ydes yderligere rednings- eller omstruktureringsstøtte til selve koncernen eller til en af de deltagende virksomheder, medmindre der er gået ti år, siden redningsstøtten blev tildelt, omstruktureringsperioden sluttede eller gennemførelsen af omstruktureringsplanen blev indstillet (idet der tages udgangspunkt i det sidste af disse tidspunkter). Når en virksomhed tilhørende en koncern har modtaget rednings- eller omstruktureringsstøtte, vil koncernen som helhed såvel som andre individuelle virksomheder i koncernen kunne modtage rednings- eller omstruktureringsstøtte (forudsat at de øvrige bestemmelser i disse rammebestemmelser er overholdt), men det gælder ikke den tidligere støttemodtager. EFTA-staterne skal sikre, at der ikke overføres støtte fra selve koncernen eller fra andre medlemmer af koncernen til den tidligere støttemodtager.
                  
               
                     (75)
                  
                  
                     Såfremt en virksomhed overtager aktiver i en anden virksomhed og navnlig i en virksomhed, der har været genstand for en af de i punkt 73 nævnte procedurer eller konkursbehandling mv. efter national ret, og som allerede har modtaget rednings- eller omstruktureringsstøtte, er køberen ikke underlagt reglen om engangsstøtte, hvis alle de følgende betingelser er opfyldt:
                     
                                 a)
                              
                              
                                 Køberen er klart adskilt fra den tidligere virksomhed.
                              
                           
                                 b)
                              
                              
                                 Køberen har erhvervet den tidligere virksomheds aktiver til markedspris.
                              
                           
                                 c)
                              
                              
                                 Likvidationen eller saneringen og købet af den tidligere virksomhed må ikke være et middel til at undgå anvendelsen af princippet om engangsstøtte; Tilsynsmyndigheden kan fastslå, at dette er tilfældet, hvis f.eks. køberens vanskeligheder var klart forudsigelige ved købet af den tidligere virksomheds aktiver.
                              
                           
               
                     (76)
                  
                  
                     Det skal imidlertid understreges, at støtte til køb af aktiverne, som ville svare til støtte til initialinvesteringer, ikke kan godkendes efter nærværende rammebestemmelser.
                  
               16.4.   Støtteordninger for små og mellemstore virksomheder
         16.4.1.   Generelle principper
         
                     (77)
                  
                  
                     Tilsynsmyndigheden godkender kun rednings- og/eller omstruktureringsstøtteordninger for kriseramte små og mellemstore virksomheder, hvis de pågældende virksomheder falder ind under definitionen af små og mellemstore virksomheder. Med forbehold af nedenstående særlige bestemmelser vil sådanne ordningers forenelighed med fællesmarkedet blive vurderet på grundlag af betingelserne i kapitel 16.2 og 16.3, dog med undtagelse af afsnit 16.3.1.2, som ikke finder anvendelse på støtteordninger. Al støtte, der ydes som led i en ordning, og som ikke opfylder nogen af disse betingelser, skal anmeldes individuelt og godkendes af Tilsynsmyndigheden på forhånd.
                  
               16.4.2.   Betingelser for at kunne modtage støtte
         
                     (78)
                  
                  
                     Medmindre andet er fastsat i statsstøttereglerne for en bestemt sektor, vil tildelingen af støtte til små og mellemstore virksomheder som led i ordninger, der godkendes efter anvendelsesdatoen for disse rammebestemmelser, kun være fritaget fra kravet om individuel anmeldelse, hvis den pågældende virksomhed opfylder mindst et af de tre kriterier i punkt 9. Støtte til virksomheder, der ikke opfylder nogen af de tre kriterier, skal anmeldes individuelt til Tilsynsmyndigheden, således at den kan vurdere, om de kan betragtes som kriseramte virksomheder. Støtte til virksomheder, der er aktive på et marked, der lider under en langsigtet strukturel overkapacitet, skal, uanset støttemodtagerens størrelse, anmeldes individuelt til Tilsynsmyndigheden, således at den kan vurdere, om punkt 41 finder anvendelse.
                  
               16.4.3.   Betingelser for godkendelse af redningsstøtteordninger
         
                     (79)
                  
                  
                     For at blive godkendt af Tilsynsmyndigheden skal redningsstøtteordninger opfylde betingelserne i punkt 24, litra a), b), d) og e). Endvidere må der højst ydes redningsstøtte i en periode på seks måneder, i løbet af hvilken der skal foretages en analyse af virksomhedens situation. Inden udgangen af denne periode skal EFTA-staten enten godkende en omstruktureringsplan eller en likvidationsplan eller kræve, at støttemodtageren tilbagebetaler lånet og støtten svarende til risikopræmien.
                  
               
                     (80)
                  
                  
                     Redningsstøtte, der tildeles for en længere periode end seks måneder, eller som ikke er blevet tilbagebetalt efter seks måneder, skal anmeldes individuelt til Tilsynsmyndigheden.
                  
               16.4.4.   Betingelser for godkendelse af omstruktureringsstøtteordninger
         
                     (81)
                  
                  
                     Tilsynsmyndigheden vil kun godkende omstruktureringsstøtteordninger, hvis støtten tildeles med det vilkår, at støttemodtageren til fulde gennemfører en omstruktureringsplan, der på forhånd er blevet godkendt af EFTA-staten, og som opfylder følgende betingelser:
                     
                                 a)
                              
                              
                                 Rentabiliteten skal genoprettes: betingelserne i punkt 33-36 finder anvendelse.
                              
                           
                                 b)
                              
                              
                                 Urimelige konkurrencefordrejninger skal forhindres: da støtte til små virksomheder normalt er mindre konkurrencefordrejende, finder det princip, der er redegjort for i punkt 37-41, ikke anvendelse på sådanne virksomheder, medmindre der er truffet bestemmelse herom i statsstøttereglerne for en bestemt sektor; ordningerne skal dog fastsætte, at de støttemodtagende virksomheder ikke må forøge deres kapacitet under omstruktureringen; punkt 37-41 finder anvendelse på mellemstore virksomheder.
                              
                           
                                 c)
                              
                              
                                 Støtten skal begrænses til et minimum: principperne i punkt 42-44 finder anvendelse.
                              
                           
                                 d)
                              
                              
                                 Eventuelle ændringer af omstruktureringsplanen skal foregå i overensstemmelse med reglerne i punkt 51-53.
                              
                           
               16.4.5.   Fælles betingelser for godkendelse af rednings- og/eller omstruktureringsstøtteordninger
         
                     (82)
                  
                  
                     Ordningerne skal angive det maksimale støttebeløb, som en enkelt virksomhed kan modtage som led i tildelingen af rednings- og/eller omstruktureringsstøtte, også hvis planen ændres. Enhver støtte, der overstiger dette beløb, skal anmeldes individuelt til Tilsynsmyndigheden. Det samlede beløb, der tildeles en enkelt virksomhed i rednings- og omstruktureringsstøtte, må ikke overstige 10 mio. EUR, inkl. støtte fra eventuelle andre kilder eller som led i andre ordninger.
                  
               
                     (83)
                  
                  
                     Desuden skal princippet om engangsstøtte overholdes. Den i afsnit 16.3.3 fastsatte regel finder anvendelse.
                  
               
                     (84)
                  
                  
                     EFTA-staterne skal endvidere anmelde foranstaltninger enkeltvis til Tilsynsmyndigheden, når en virksomhed overtager aktiver fra en anden virksomhed, der selv allerede har modtaget rednings- eller omstruktureringsstøtte.
                  
               16.4.6.   Tilsyn og årlige rapporter
         
                     (85)
                  
                  
                     Punkt 48-50 finder ikke anvendelse på støtteordninger. Godkendelsen af en ordning vil imidlertid være betinget af, at der, normalt på årsbasis, fremlægges en rapport om anvendelsen af den pågældende ordning, der indeholder de oplysninger, der er anført i Tilsynsmyndighedens instrukser om standardiserede rapporter (22). Rapporterne skal også indeholde en oversigt over alle støttemodtagende virksomheder og give følgende oplysninger om hver enkelt af disse virksomheder:
                     
                                 a)
                              
                              
                                 virksomhedens navn
                              
                           
                                 b)
                              
                              
                                 branchekode angivet med den trecifrede branchekode i NACE (23)
                                 
                              
                           
                                 c)
                              
                              
                                 antal ansatte
                              
                           
                                 d)
                              
                              
                                 årlig omsætning og balancen
                              
                           
                                 e)
                              
                              
                                 støttens størrelse
                              
                           
                                 f)
                              
                              
                                 den støttemodtagende virksomheds eget bidrag med angivelse af bidragets størrelse og form
                              
                           
                                 g)
                              
                              
                                 eventuelle modydelser med angivelse af deres form og omfang
                              
                           
                                 h)
                              
                              
                                 eventuelle oplysninger om omstruktureringsstøtte eller anden støtte svarende hertil, som virksomheden tidligere har modtaget
                              
                           
                                 i)
                              
                              
                                 oplysninger om, hvorvidt den støttemodtagende virksomhed er blevet likvideret eller har været under konkursbehandling mv. i omstruktureringsperioden.
                              
                           
               16.5.   Foranstaltninger i henhold til artikel 1, stk. 1, i del I af protokol 3 til aftalen om Tilsynsmyndigheden og Domstolen
         
                     (86)
                  
                  
                     Tilsynsmyndigheden vil ved særskilt skrivelse i henhold til artikel 1, stk. 1, i del I af protokol 3 til aftalen om Tilsynsmyndigheden og Domstolen foreslå, at EFTA-staterne træffer foranstaltninger som angivet i punkt 87-88 med hensyn til deres nuværende støtteordninger. Tilsynsmyndigheden vil fremover kun godkende en ordning, hvis den er i overensstemmelse med disse bestemmelser.
                  
               
                     (87)
                  
                  
                     De EFTA-stater, der har godkendt Tilsynsmyndighedens forslag, skal inden seks måneder tilpasse de af deres eksisterende støtteordninger, som fortsat skal være gældende efter vedtagelsen af rammebestemmelserne, således at de bringes i overensstemmelse med disse rammebestemmelser.
                  
               
                     (88)
                  
                  
                     EFTA-staterne skal tilkendegive deres godkendelse af disse foranstaltninger senest en måned efter at have modtaget ovennævnte skrivelse indeholdende forslag til foranstaltninger.
                  
               16.6.   Anvendelsesdato og varighed
         
                     (89)
                  
                  
                     Disse rammebestemmelser træder i kraft på vedtagelsesdatoen. Medmindre andet bestemmes i en ny beslutning, vil de være gældende i fem år.
                  
               
                     (90)
                  
                  
                     Anmeldelser, der indgår til Tilsynsmyndigheden før vedtagelsesdatoen, vil blive vurderet på grundlag af de på anmeldelsestidspunktet gældende kriterier.
                  
               
                     (91)
                  
                  
                     Tilsynsmyndigheden vil undersøge, om rednings- eller omstruktureringsstøtte, der er ydet uden Tilsynsmyndighedens forudgående godkendelse og derfor i strid med artikel 1, stk. 3, i del I af protokol 3 til aftalen om Tilsynsmyndigheden og Domstolen, er i overensstemmelse med EØS-aftalen på grundlag af disse rammebestemmelser, hvis al eller en del heraf er blevet ydet efter rammebestemmelsernes offentliggørelse i Den Europæiske Unions Tidende og EØS-tillægget hertil. I alle andre tilfælde vil den foretage denne undersøgelse på grundlag af de rammebestemmelser, der anvendtes på det tidspunkt, hvor støtten blev ydet.
                  
               
      
         (1)  Dette kapitel svarer til Fællesskabets rammebestemmelser for statsstøtte til redning og omstrukturering af kriseramte virksomheder (EUT C 244 af 1.10.2004, s. 1).
      
         (2)  Vedtaget den 19.1.1994 og offentliggjort i EFT L 231 af 3.9.1994 og i EØS-tillæg nr. 32 hertil af samme dato.
      
         (3)  Vedtaget den 16.12.1999 og offentliggjort i EFT L 274 af 26.10.2000 og i EØS-tillæg nr. 48 hertil af samme dato.
      
         (4)  I sin meddelelse om samme emne fastslog Kommissionen, at det ville være på sin plads at se nærmere på den konkurrencefordrejning, der opstår ved, at man tillader rednings- og omstruktureringsstøtte. Dette skulle ses i lyset af, at Det Europæiske Råd på sine møder i Stockholm den 23. og 24. marts 2001 og i Barcelona den 15. og 16. marts 2002 opfordrede medlemsstaterne til fortsat at reducere statsstøtten udtrykt i procent af bruttonationalproduktet og samtidig rette denne støtte mod mere horisontale mål af fælles interesse, herunder økonomisk og social samhørighed. Dette ville også være i overensstemmelse med konklusionerne fra Det Europæiske Råd i Lissabon den 23. og 24. marts 2000, der tog sigte på at gøre den europæiske økonomi mere konkurrencedygtig.
      
         (5)  Det drejer sig især om de selskabsformer, der er nævnt i artikel 1, stk. 1, første afsnit, i Rådets direktiv 78/660/EØF (EFT L 222 af 14.8.1978, s. 11), senest ændret ved Europa-Parlamentets og Rådets direktiv 2003/51/EF (EUT L 178 af 17.7.2003, s. 16) og som indarbejdet i punkt 4 i bilag XXII til EØS-aftalen ved Det Blandede EØS-udvalgs afgørelse nr. 176/2003 (EUT L 88 af 25.3.2004, s. 53, og EØS-tillæg nr. 15 af 25.3.2004, s. 14).
      
         (6)  I analogi med bestemmelserne i Rådets andet direktiv 77/91/EØF (EFT L 26 af 31.1.1977, s. 1), senest ændret ved EU-tiltrædelsesakten af 2003. Indarbejdet i punkt 2 i bilag XXII til EØS-aftalen ved EØS-udvidelsesaftalen.
      
         (7)  Det drejer sig især om de selskabsformer, der er nævnt i artikel 1, stk. 1, andet afsnit, i Rådets direktiv 78/660/EØF (EFT L 222 af 14.8.1978, s. 11), senest ændret ved Europa-Parlamentets og Rådets direktiv 2003/51/EF (EUT L 178 af 17.7.2003, s. 16) og som indarbejdet i punkt 4 i bilag XXII til EØS-aftalen ved Det Blandede EØS-udvalgs afgørelse nr. 176/2003 (EUT L 88 af 25.3.2004, s. 53, og EØS-tillæg nr. 15 af 25.3.2004, s. 14).
      
         (8)  Ved afgørelsen af, om en virksomhed er selvstændig eller tilhører en koncern, vil der blive taget hensyn til kriterierne i bilag I til Kommissionens forordning (EF) nr. 68/2001 (EFT L 10 af 13.1.2001, s. 20), ændret ved forordning (EF) nr. 363/2004 (EUT L 63 af 28.2.2004, s. 20) og som indarbejdet i punkt 1, litra d), i bilag XV til EØS-aftalen ved Det Blandede EØS-udvalgs afgørelse nr. 131/2004 (EUT L 64 af 10.3.2005, s. 67).
      
         (9)  Der findes sådanne særlige regler for luftfartssektoren. Se kapitel 30 i disse rammebestemmelser.
      
         (10)  Aftale mellem EFTA-staterne om oprettelse af en tilsynsmyndighed og en domstol (EFT L 344 af 31.12.1994, s. 1).
      
         (11)  Sag C-355/95 P, Textilwerke Deggendorf GmbH mod Kommissionen m.fl., Sml. 1997 I, s. 2549.
      
         (12)  Der kan gøres undtagelse, når det drejer sig om redningsstøtte i banksektoren for at give det pågældende kreditinstitut mulighed for midlertidigt at fortsætte bankvirksomheden i overensstemmelse med den gældende tilsynslovgivning (Europa-Parlamentets og Rådets direktiv 2000/12/EF (EFT L 126 af 26.5.2000, s. 1) som indarbejdet i punkt 14 i bilag IX til EØS-aftalen ved Det Blandede EØS-udvalgs afgørelse nr. 15/2001 (EFT L 117 af 26.4.2001, s. 13, og EØS-tillæg nr. 22 af 26.4.2001, s. 8)). Under alle omstændigheder skal støtte, der ydes i en anden form end som lånegarantier eller lån, der opfylder betingelserne i litra a), overholde de generelle principper, der gælder for redningsstøtte, og den må ikke bestå af strukturelle finansielle foranstaltninger med relation til bankens egenkapital. Der vil blive taget hensyn til støtte, der ydes i en anden form end som lånegarantier eller lån, der opfylder betingelserne i litra a), ved undersøgelsen af modydelser som led i en omstruktureringsplan, jf. punkt 37-41.
      
         (13)  På dette punkt kan Tilsynsmyndigheden også tage hensyn til, om den pågældende virksomhed er en mellemstor virksomhed eller en stor virksomhed.
      
         (14)  Kapitel 26A om multisektorale rammebestemmelser for regionalstøtte til store investeringsprojekter, der blev vedtaget den 18.12.2002 (endnu ikke offentliggjort) og senest ændret den 17.3.2004 (endnu ikke offentliggjort).
      
         (15)  I sådanne tilfælde vil Tilsynsmyndigheden kun tillade, at der ydes støtte til afbødning af de sociale omkostninger forbundet med omstruktureringen i overensstemmelse med afsnit 16.3.2.6 og miljøstøtte til rensning af forurenede grunde, der ellers ville blive forladt.
      
         (16)  Se punkt 6. Dette minimumsbidrag må ikke indeholde støtte. Dette er f.eks. ikke tilfældet, når det drejer sig om et lån, hvortil der er ydet rentetilskud eller er knyttet offentlige garantier indeholdende støtteelementer.
      
         (17)  Se punkt 9, litra c).
      
         (18)  Som defineret i Kommissionens henstilling 2003/361/EF (EUT L 124 af 20.5.2003, s. 36) som indarbejdet i EØS-aftalen ved Det Blandede EØS-udvalgs afgørelse nr. 131/2004 (endnu ikke offentliggjort). Frem til den 31. december 2004 benyttes den definition, der findes i Kommissionens henstilling 96/280/EF (EFT L 107 af 30.4.1996, s. 4). Definitionen findes også i bilag I til Kommissionens forordning (EF) nr. 70/2001 af 12. januar 2001 om anvendelse af EF-traktatens artikel 87 og 88 på statsstøtte til små og mellemstore virksomheder (EFT L 10 af 13.1.2001, s. 33) som indarbejdet i punkt 1, litra f), i bilag XV til EØS-aftalen ved Det Blandede EØS-udvalgs afgørelse nr. 88/2002 af 25. juni 2002 om ændring af bilag XV (statsstøtte) til EØS-aftalen (EFT L 266 af 3.10.2002, s. 56, og EØS-tillæg nr. 49 af 3.10.2002, s. 42).
      
         (19)  I dom af 26. september 1996, sag C-241/94, Frankrig mod Kommissionen, Sml. 1996 I, s. 4551, bekræftede EF-Domstolen, at de franske myndigheders finansiering — via den nationale beskæftigelsesfond (FNE) og på diskretionært grundlag — kunne stille visse virksomheder gunstigere end andre og således opfylde betingelserne for at udgøre støtte i EF-traktatens artikel 87, stk. 1's forstand. (Dommen anfægtede ikke Kommissionens opfattelse af, at støtten var forenelig med fællesmarkedet).
      
         (20)  Med hensyn til ikke-anmeldt støtte tager Tilsynsmyndigheden i sin vurdering hensyn til den mulighed, at støtten kunne være blevet erklæret forenelig med EØS-aftalen på anden vis end som rednings- eller omstruktureringsstøtte.
      
         (21)  En uforudseelig omstændighed er en omstændighed, som virksomhedens ledelse på ingen måde kunne have forudset på det tidspunkt, hvor omstruktureringsplanen blev udarbejdet, og som ikke skyldes forsømmelser eller fejltagelser begået af virksomhedens ledelse eller beslutninger truffet af den koncern, som virksomheden tilhører.
      
         (22)  Se bilag III, A og B (standardiseret oplysningsskema om eksisterende støtteordninger), til EFTA-Tilsynsmyndighedens afgørelse nr. 195/04/KOL af 14. juli 2004 om de gennemførelsesbestemmelser, der henvises til i artikel 27 i del II af protokol 3 til aftalen om Tilsynsmyndigheden og Domstolen (endnu ikke offentliggjort).
      
         (23)  Generel nomenklatur for de økonomiske aktiviteter i Det Europæiske Fællesskab, offentliggjort af De Europæiske Fællesskabers Statistiske Kontor.
      
         BILAG
         Formel (1) til beregning af den maksimalt tilladte redningsstøtte ved anvendelse af den forenklede procedure:
         
            
         Formlen bygger på virksomhedens driftsresultat (EBIT, dvs. overskud før renter og skat) i året forud for tildelingen/anmeldelsen af støtte (angivet som t). Til dette beløb lægges afskrivninger. Til summen heraf lægges derpå ændringer i arbejdskapital. Ændringen i arbejdskapital beregnes som differencen mellem omsætningsaktiver og kortfristet gæld (2) i de seneste afsluttede regnskabsperioder. Tilsvarende gælder det, at hvis der indgår hensættelser i driftsresultatet, skal dette være tydeligt angivet, og resultatet bør ikke inkludere sådanne hensættelser.
         Formlen tjener til at beregne virksomhedens negative cash flow fra driften i året forud for ansøgningen om støtte (eller før tildelingen af støtte i tilfælde af ikke-anmeldt støtte). Halvdelen af dette beløb burde være tilstrækkeligt til at holde virksomheden kørende i seks måneder. Derfor skal resultatet af formlen divideres med to.
         Denne formel kan kun benyttes, når resultatet er negativt.
         Hvis denne formel fører til et positivt resultat, vil der blive afkrævet en detaljeret redegørelse til godtgørelse for, at virksomheden er en kriseramt virksomhed som defineret i punkt 9 og 10.
         Eksempel:
         
                     Overskud før renter og skat (mio. EUR)
                  
                  
                     (12)
                  
               
                     Afskrivninger (mio. EUR)
                  
                  
                     2
                  
               
            
         
                     Balance
                     (mio. EUR)
                  
                  
                     31. december t-1
                  
                  
                     31. december t
                  
               
                     Omsætningsaktiver
                  
               
                     Kontanter eller tilsvarende
                  
                  
                     10
                  
                  
                     5
                  
               
                     Kortfristede fordringer
                  
                  
                     30
                  
                  
                     20
                  
               
                     Lagerbeholdninger
                  
                  
                     50
                  
                  
                     45
                  
               
                     Forudbetalte udgifter
                  
                  
                     20
                  
                  
                     10
                  
               
                     Andre omsætningsaktiver
                  
                  
                     20
                  
                  
                     20
                  
               
                     Omsætningsaktiver i alt
                  
                  
                     130
                  
                  
                     100
                  
               
                     Kortfristet gæld
                  
               
                     Varekreditorer
                  
                  
                     20
                  
                  
                     25
                  
               
                     Påløbne udgifter
                  
                  
                     15
                  
                  
                     10
                  
               
                     Udskudt indkomst
                  
                  
                     5
                  
                  
                     5
                  
               
                     Kortfristet gæld i alt
                  
                  
                     40
                  
                  
                     40
                  
               
                     Arbejdskapital
                  
                  
                     90
                  
                  
                     60
                  
               
                     Ændring i arbejdskapitalen
                  
                  
                     (30)
                  
                  
                      
                  
               Maksimal redningsstøtte = [– 12 + 2 + (– 30)]/2 = – 20 mio. EUR
         Eftersom resultatet af denne formel ligger over 10 mio. EUR, kan den forenklede procedure, der er beskrevet i punkt 29, ikke benyttes. Hvis denne grænse overskrides, skal EFTA-staten give en forklaring på, hvordan virksomhedens fremtidige cash flow-behov og redningsstøtten er blevet beregnet.«
         
            (1)  EBIT (dvs. overskud før renter og skat i henhold til årsregnskabet fra året forud for ansøgningen, der er angivet som t) forøges med afskrivninger i samme periode plus ændringer i arbejdskapitalen over en periode på to år (de to år forud for ansøgningen). Resultatet divideres med to for at nå frem til et beløb for de seks måneder, hvori der normalt kan tildeles redningsstøtte.
         
            (2)  Omsætningsaktiver: likvide midler, fordringer (kunde- og debitorkonti), andre omsætningsaktiver og forudbetalte udgifter, lagerbeholdninger. Kortfristet gæld: finansiel gæld, varekreditorer (leverandør- og kreditorkonti) og anden kortfristet gæld, udskudt indkomst, andre påløbne forpligtelser, skattegæld.